Temeljem članka 24. stavka 2. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima, ravnateljica Osnovne škole Vladimira Nazora Potpićan, mr.sc.Nada Peršić,prof. podnosi

**I Z V J E Š Ć E**

**O STANJU SIGURNOSTI, PROVOĐENJU PREVENTIVNIH PROGRAMA**

**TE MJERAMA PODUZETIM U CILJU ZAŠTITE PRAVA UĈENIKA**

**za razdoblje od 1. rujna do 5. prosinca 2018. godine**

1. **Program fizičke sigurnosti u školi**

Osnovna škola Vladimira Nazora Potpićan, u sklopu vođenja poslova zaštite od požara, ima sklopljen ugovor sa firmom Inspekt iz Pazina s kojom surađuje po svim pitanjima vezanim uz sigurnost i zaštitu učenika i zaposlenika Škole. U suradnji s imenovanom firmom poduzete su sve preventivne mjere za siguran boravak u prostorima škole.

Dana 19.10.2018. izvršena je kontrola vatrogasnih aparata od ovlaštenog poduzeća Protect Umag.

Dana 26.10.2018. izvršeno je godišnje ispitivanje tehničke ispravnosti i funkcionalnosti unutarnje i vanjske hidrantske mreže, ispitivanje stabilnih sustava zaštite od požara u MŠ, te periodično ispitivanje funkcionalnosti i učinkovitosti sustava za prisilnu ventilaciju.

Troje novoprimljenih djelatnika škole uputit će se na polaganje ispita za rad na siguran način i zaštitu od požara.

Dana 26.10. 2018. u skladu sa zakonskim obvezama Inspekt Pazin jeizvršio kontrolu uređaja, strojeva, električnih instalacija, i gromobrana i utvrdio zapisnikom da je sve u ispravnom stanju.

Dana 30.10.2018. izvršena je kontrola dimnjaka od strane ovlaštenog dimnjačara.

U svrhu sprečavanja provala u školsku zgradu škole postavljen je sustav video nadzora.

U 2018. godini u Školi nije bilo ozljeda na radu u skladu sa odredbama Zakona o zaštiti na radu tj. ozljeda uzrokovanih nedostacima prostora i opreme.

Za vrijeme boravka učenika u školi organizirano je dežurstvo učitelja. Dežurstvo je organizirano u prizemlju i dvorištu škole. Dežurni učitelji vode brigu o učenicima putnicima te im dežurstvo završava nakon ispraćaja svih učenika putnika na školski autobus.

Svi učenici, djelatnici i treća lica u školi osigurani su preko police Croatia osiguranja, a putem Ureda državne uprave Istarske županije. Za učenike koji borave na području Općine Pićan, ista općina osigurala je učenike preko Generali osiguranja. Dio učenika s područja općina Kršan, Gračišće i Cerovlje samostalno se osiguralo preko osiguravajuće kuće Croatia osiguranje uplatom godišnje premije od 20,00 kuna.

**2. Provođenje preventivnih aktivnosti i programa**

Preventivni programi OŠ Vladimira Nazora Potpićan za školsku godinu 2018./2019. planirani su Godišnjim planom i programom rada škole, Školskim kurikulumom te programima rada razrednika. Školskim preventivnim programom koordinira Tim za prevenciju koji se sastoji od sedam članova. Voditelj tima je školska psihologinja.

Preventivni programi se tematski mogu podijeliti u programe:

- zaštite zdravlja učenika,

- programe prevencije ovisnosti ,

- programe humanitarnih aktivnosti,

- programe prevencije nasilja

- programe samoafirmirajućeg ponašanja

Navedeni programi se provode u sklopu redovne nastave, zdravstvenog i građanskog odgoja, sata razrednika, školskih ili razrednih projekata, projekata udruga, predavanja, radionica i drugih aktivnosti koje organizira školska ustanova samostalno ili u suradnji s drugim institucijama (kao npr. služba za epidemiologiju, školska liječnica, MUP, GDCK Labin, Caritas i sl.).

Zaštita zdravlja učenika provodi se na razini cijele ustanove i to u obliku:

**a) sistematskih pregleda** koje provodi školska liječnica dr. Loreta Načinović Magaš i doktor dentalne medicine

* 8.r.: pregled za PO – 27.IX.
* 6.r.: pregled kralježnice, TT i TV- 10. XI
* 3.r.: probir-vid na boje
* 6.r.: zubna putovnica- 30.X.

**b) cijepljenja**

* 6. r. (trofazni-hepatitis B)- 10. IX., 30. X.,
* 8. r. DIFTAVAX (DIFTERIJA, TETANUS)-27.IX.
* 8.r. DJEČJA PARALIZA- 22. XI.
* 8.r. HPV (neobavezno)- zainteresirani roditelji samostalno se javljaju školskoj liječnici

**c)** **opservacije i profesionalnog usmjeravanja učenika** s zdravstvenim teškoćama i teškoćama u razvoju koju provodi stručna služba :

Na početku školske godine **registrirano je pet učenika koji se školuju po primjerenom obliku** **školovanja koji imaju Rješenje o prilagodbi pristupa ili programa s obzirom na primarnu djetetovu teškoću.** Jedan učenik drugog razreda zbog zdravstvenih teškoća ima prilagodbu programa iz nastave tjelesno-zdravstvene kulture te pomoćnika u nastavi zbog otežanog kretanja, a učenik 7. razreda od početka školovanja ima pomoćnika u nastavi.

Svi su učitelji početkom školske godine izradili IOOP-e za učenike s teškoćama te su isti dani roditeljima na uvid.

Prema uputama HZZ Pula- Službe za profesionalnu orijentaciju, četvero učenika 8. razreda upućeno je na savjetovanje i pregled u istoimenu ustanovu. Liječničke pregled obavit će pri medicini rada u Puli, a ispitivanje interesa i kognitivnih sposobnosti provest će psiholog iz HZZ Pula. Od tih četvero učenika, dvoje se upućuju zbog zdravstvenih teškoća, a dvoje zbog teškoća u razvoju.

d) **nastava u bolnici**

U listopadu je jedan naš učenik 5. r. (V.D.) imao saobraćajnu nezgodu na povratku iz škole. Izlazeći iz školskog autobusa, na njega je naletio motocikl pri čemu je učenik zadobio teže tjelesne ozljede. Prevezen je u DB Kantrida te pohađao nastavu u bolnici od 25. 10. do 7.11. 2018.

e) **briga o pravilnoj prehrani učenika:**

Provodi se kontinuirano, vodi se računa o higijeni kuhinje te ispravnosti skladištenja hrane (sanitarna inspekcija 3X godišnje). Ovo je četvrta godina da se nastavlja s projektom MZOŠ i Europske unije pod nazivom **„Školska shema“** s ciljem usvajanja zdravih načina prehrane. Tim projektom obuhvaćeni su svi učenici škole koji jednom tjedno dobivaju voćni obrok (besplatno), a učenici od 1. do 4. razreda jednom tjedno kroz 12 tjedana nastave dobivaju 0,25 dcl mlijeka ili mliječnih proizvoda. Osim toga, u sklopu programa Zdravstvenog odgoja u modulu „Živjeti zdravo“ smjernice i provode se sadržaji usvajanja načina pravilne i zdrave prehrane. Učenike o tome poučavaju razrednici i stručna služba u okviru satova razrednika, na satovima prirode i društva te vanjski suradnici.

Vodi se računa o učenicima, korisnicima školske kuhinje, a kojima je dijagnosticirana alergija na određene namirnice (mlijeko i mliječni proizvodi, jaja, orašasti plodovi, lignje) na način da im se pripremi zamjenski obrok.

Svi kuharice i spremačice upućuju se na polaganje higijenskog minimuma koje se provodi svake četiri godine. Higijenski minimum polaže se 6. prosinca 2018. godine.

**f)preventivna** **tematska predavanja,** **radionice i anketiranja:**

Provode vanjski stručnjaci raznih profila te pedagog i psiholog:

|  |  |  |  |
| --- | --- | --- | --- |
| **Razredni odjel:** | **Tema (sadržaj)** | **Nositelj:** | **Nadnevak realizacije** |
| 6.r. - 2 sata | ZO: Suradnja i autonomija (radionica) | psihologinja | 5.9. |
| 1.r. | Škola (ni)vrtić – radionica uvažavanja govornika pozdravom, pažnjom i suradnjom | psihologinja | 12.9. |
| 1.r. Sv.K. | Svako dijete ima pravo na igru – djevojčice u nogometu | psihologinja | 11.9. |
| 5.r.-2 sata | Diskriminacija  | pedagoginja | 20.9. |
| 3.r. MŠ | ZO: Skrivene kalorije | Med. sestra pri školskoj ambulanti | 21.9. |
| 2.r.MŠ | O pristojnosti i poštovanju „Čarobne riječi“ | psihologinja | 25.9. |
| 2.r. Sv.K.4.r  | „Obitelji danas – različite, ali uvijek pozvane da budu sigurno mjesto za svakog člana, a posebno za dijete“ | psihologinja | 1.10. |
| 3.r. MŠ | ZO: Ponašanje prema životinjama | pedagoginja | 5.10. |
| 1.r.MŠ i PŠ | Sigurno u prometu; slikovnica: Na putu do škole  | Radmila Kos Pekas (PP Labin) i Morin Hukić ( GDCK Labin) | 5.10. |
| 2.,3.,4.Sv.K. | Dobri i loši dodiri | psihologinja | 4.10. |
| 2.r. MŠ i PŠ | Oprez u komunikaciji s nepoznatima | Sanja Šimonjek (PP Labin) | 12.10. |
| 7.r. | Interaktivna radionica sa mozaikom pozitivnih tema | psihologinja | 10.10. |
| 1.r.MŠ | O obavezama i marljivosti – na šaljivi i interaktivni način | psihologinja | 17.10. |
| 4.r.MŠ | Utjecaj načina komunikacije na zadovoljstvo razgovorom | psihologinja | 22.10. |
| 3.r.MŠ | Kako njegujemo prijateljstvo | psihologinja | 29.10. |
| 8.r.  | PO: 1. anketni upitnik o izboru budućeg zanimanja | pedagoginja | 31.10. |
| 5.r. | Odnosi u razredu: Sociometrijski upitnik | pedagoginja | 8.11. |
| 6.r. | Kako uspješno učiti | Pedagoginja | 8.11. |
| 6.r. | Isplati se biti uspješanUključenost u nastavni proces | Psihologinja | 7.11. |
| 3. i 4.r.MŠ | Radionice: pripadnost grupi i iskustvo socijalne reaktivnosti | psihologinja | 9.11. |
| 5.r. | Biti dio ekipe – radionica o grupnoj pripadnosti, uvaženosti, interaktivnosti | psihologinja | 12.11. |
| 2.r.MŠ | Što je to tolerancija? – radionica/izlaganje | psihologinja | 16.11. |
| PŠ Pićan, 1.-4.r. | O toleranciji, osjećajima, čuvanju svoje i tuđe dobrobiti i mudrosti… | psihologinja | 19.11. |
| 2. i 4.r. PŠ Sv. Katarina | Prava, potrebe i odgovornosti djece | pedagoginja | 21.11. |
| 8.r. | ZO: Zdrav za 5-prevencija pijenja alkohola | Sanja Šimonjek, PP Labin | 23.11. |
| 5.r. | Radionica: Rješavanje problema-Nasilno i nenasilno postupanje | pedagoginja | 5.12. |

 U cilju isticanja važnosti bavljenja sportom kao prevencije i poticanje zdravog načina života, tijekom listopada i studenog 2018. učenici su sudjelovali na 11. sportskoj Olimpijadi učenika OŠ Labinštine pod organizacijom Saveza sportova Grada Labina.

 Škola se uključuje i u razne humanitarne aktivnosti. Ove školske godine je u akciji „Solidarnost na djelu 2018.“ u sklopu GDCK Labin prikupljeno 1.863,00 kuna.

Rad na prevenciji ovisnosti provodi se kontinuirano s posebnim naglaskom tijekom Mjeseca borbe protiv ovisnosti (15. studeni do 15. prosinca) u svim razrednim odjelima. U razdoblju od 15. studenog do 15. prosinca učenici i učitelji su sudjelovali i sudjelovat će u raznim aktivnostima planiranim s ciljem podizanja svijesti i ukazivanja na nepoželjne i štetne navike i ponašanja.

U školi se posebno vodi briga da škola bude mjesto nulte tolerancije na nasilje pa je velik broj preventivnih aktivnosti usmjeren upravo na prevenciju nasilničkih ponašanja među djecom i od strane odraslih te realizaciju radionica koje imaju za cilj afirmaciju pozitivnih vrijednosti.

.

**3. Selektivni programi prevencije**

Selektivni programi prevencije obuhvaćaju aktivnosti usmjerene na pojedince, skupine ili razrede sa značajnijim problemima u ponašanju. Pojačane aktivnosti provodile su se u razredima u kojima je u međusobnim interakcijama dolazilo međusobnog neuvažavanja. U razredima su se provodile radionice s ciljem senzibiliziranja razreda za potrebe pojedinca te učenja tolerancije, suživota i uvažavanja različitosti u razredu.

 **4. Mjere zaštite prava učenika**

U svrhu zaštite prava učenika škola postupa u skladu s Pravilnikom o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima, s odredbama Kućnog reda škole, Statuta i Pravilnika o kriterijima za izricanje pedagoških mjera.

U skladu s time, na prvom roditeljskom sastanku razrednici su upoznali roditelje s navedenim pravilnicima te Protokolima postupanja u kriznim situacijama i Protokolima u slučaju nasilja.

Ravnateljica je pozivala učitelje da ukazuju na svaku mogućnost koja bi iziskivala povećanu mjeru opreza radi povećanja sigurnosti učenika u školi te je po dojavi reagirala.

**ZAKLJUČAK**

Stanje sigurnosti Škole za boravak i djelovanje učenika i djelatnika je na visokom nivou. Djelatnici su pripravni reagirati na rizične momente te poštuju propise kojima se osigurava sigurnost učenika u školi.

 **Ravnateljica:**

 **mr. sc. Nada Peršić, prof.**

KLASA: 602-01/18-01/45

URBROJ: 2144-20-01-18-1

Potpićan, 5.12.2018.